गुवाहाटी , जुन 26 : थाम बोसोरनि उनाव थांनाय समबाराव NDFB नि मोननै हान्जा NDFB ( P ) आरो NDFB ( R ) आ गोदान दिल्लीनि North Block आव मिरु सरकारजनि Interlocutor AB Mathur जों सावरायज्लायो । बे सावरायज्लायनायाव NDFB नि दाबिफोरखौ बिथा खालामनानै मोनफा मोनफा रायज्लायो । " गोबाव सम थामबोसोरनि उनाव जों जयै Interlocutor Level सिम रायज्लायनो फैनानै जोंनि दाबिनि सायाव रायज्लायो लोगोसे सरकारआबो जोंनि दाबिफोरखौ मोजाङै खोनासंदों आरो सरकारा दाबिफोरनि सायाव फिन खेबसे सानगोन होन्ना मिथिहोयो " होन्ना NDFB ( P ) नि गाहाय नेहाथारिया बुङो । मिथिनो गोनांदि Interlocutor AB Mathur आ गोहोआव थानानै बेनो NDFB जों सेथि खेबनि थाखाय सावरायज्लायनाय । रनजन दैमारि एबा दि . आर नाब्लाया NDFB ( R ) नि सावरायज्लायनायखौ दैदेनो । आलादा रायजो बदलैडखौ बिथा खालामनानै बिथाङा बुङोदि - जों थाबैनो थार बिजिरनायखौ मोनगोन होन्ना आसा खालामदों , जों जोंनि मोन 18 दाबिफोरखौ लानानै जमा होदों आरो NDFB ( P ) आ मोन 20 दाबिफोरखौ लानानै जमा होदों , लोगोसे जों दिनैनि रायज्लायनायाव जों मोनफ्रोमबो जेंनाफोरखौ लानानै मोनफा मोनफा सावरायदों होन्ना मिथिहोयो । जों जोंनि आलादा रायजोखौ लानानै सावरायो जेराव जों बिदा फंबाय अनज्लानानै सन्मान होलायनानै जोंनि राजखान्थि , रांखान्थि आरो समाजखान्थिफोरनि डिसिचनखौ जों लानो होयो होन्ना बिथां दैमारिया खौरांगिरिफोरनि सिगांआव बुंबावो । आयेन बेरेखा गुबुनारिफोर हाबफैनायनि सायाव बिथांआ बुङोदि - " आयेन बेरेखायै गुबुनारिफोर हाबफैनायनि थाखाय जोंनि सिनायथि आरो थामोन्थाया गिथावना जाना दं , जों गोबाव समनिफ्रायनो आयेन बेरेखायै हाबफैनायफोरनि हेंथायै नांबोगासिनो दं नाथाय NRC आ मोनसे आयेन बादियै गुबुनारिफोरखौ मिथिनो थाखायल' नाथाय बेयो थागिबि सुबुंफोरनि जेबो खालामनो हाया होन्ना बिथाङा बुंबावो । NDFB ( P ) निफ्राय आफादगिरि बि . सुंथाग्रा , नेहाथारि गबिन्दा बसुमथारि , लोगो नेहाथारि आई . दैमारि , जुदिसियेल नेहाथारि सिला बसुमथारि , फाब्लिसिथि नेहाथारि एस . सानजारां , बिथांमोनहा बाहागो लादोंमोन । NDFB ( R ) निफ्राय दैदेनगिरि रन्जन दैमारि , गाहाय नेहाथारि बि . अनजालु , लोगो गाहाय नेहाथारि बि . दानसोरां , आरो फाब्लिसिथि नेहाथारि बि . अखाहादै बिथांमोनहा बाहागो लादोंमोन । 
NDFB ( P ) आरो NDFB ( R ) नि सावरायज्लायनाया मिरु सरकारजों फिन जाफिनो